Dros-verkragting: ‘Dit gaan haar lewenslank bybly’Nicholas Ninow in die hof. Foto: Mia Spies/eNuus ŉ Forensiese maatskaplike werker van die polisie het Donderdag in die hooggeregshof in Pretoria getuig watter uitwerking die verkragting van ŉ sesjarige meisie op haar gehad het. Kapt. Karin Botha het getuig in die verhoor van Nicholas Ninow, wat vroeër skuldig bevind is aan die verkragting van die kind, asook aan die besit van onwettige middels en dwarsboming van die gereg. Dit hou verband met ŉ voorval in ŉ Dros-restaurant verlede jaar toe die kind in die badkamer van die plek verkrag is. Botha het getuig die kind, nou agt jaar oud, kry steeds nagmerries oor die voorval. “Ek sien hom wanneer ek in die bed klim. Ek probeer om my nie te verbeel wat hy aan my gedoen het nie. Ek probeer om net aan die slaap te raak,” het die kind aan Botha gesê. Volgens haar het die dogtertjie steeds duidelike herinneringe van die voorval, maar omdat sy nie verdere spanning op haar familie wil plaas nie, verkies sy om nie oor die gebeure te praat nie. “Ek is bang hy kom in my kamer in, soos hy in die badkamer ingekom het,” het sy aan Botha gesê. Botha het getuig volgens die kind het Ninow aan haar gesê dat hy haar sou doodmaak as sy oor die voorval praat. Dit is ŉ vrees wat sy steeds koester. “Sy was ongelooflik angstig, sy was vreesbevange. Jy kon die vrees in haar lyftaal sien.” Die kind is boonop bevrees dat haar identiteit bekend sal word, dat sy haar skool sal moet verlaat om tuisonderrig te kry en dat mense selfs méér vrae oor die voorval aan haar sal vra. “Die seun het gesê hy sou my doodmaak. Ek voel nog steeds dat hy dit sal doen as hy uit die tronk kom,” het sy in die onderhoud met Botha gesê. Botha het gesê die voorval het nie net die kind nie, maar ook haar uitgebreide familie diep geraak. “Ons voel hulpeloos en weet nie hoe om haar te help nie,” het hulle aan Botha gesê. Nicholas Ninow. (Foto: Thobile Mathonsi/ANA) Volgens haar het die familie egter gesê hulle “vergewe die seun”. “Ons weet nie hoekom hy dit gedoen het nie, maar ons wil vir ons eie onthalwe genesing vind. Ons vergewe hom,” het hulle volgens Botha gesê. Ninow het met die aanhoor van dié stelling in die beskuldigdebank begin huil. Botha het ook aan die hof gesê die kind se ma vrees dat sy haar gaan verkwalik omdat sy nie haar dogtertjie beskerm het nie, asook dat sy vir die res van haar lewe gaan sukkel om mense te vertrou. Botha het getuig sy het tydens die onderhoud met die jong slagoffertjie gevra watter vonnis sy sou wou sien. “Ek wil hom in die tronk hê sodat hy sy les kan leer. Hy moet leer om mense nie seer te maak nie. Hy moet aan homself dink en nie ander mense toelaat om hom rond te stoot nie,” het die kind aan haar gesê. Botha het getuig die volle uitwerking van die voorval op die dogtertjie kan oor jare eers regtig duidelik word en dit kan ŉ langtermyn-uitwerking op onder meer haar selfbeeld hê. Sy kan moontlik ook sukkel met kwessie soos intimiteit en vertroue. “Sy is in ŉ posisie geplaas waar sy weerloos en onveilig gevoel het. Dit gaan nie net haar kinderjare raak nie, maar ook vir die res van haar lewe ŉ uitwerking op haar hê.”